Oud-uitgewer Danie Botha het verlede maand ’n brief aan DEKAT Boekeblad gestuur waarin hy ‘n oorsig gebied het van Doc Immelman se lewe en sy stories.
Botha vertel ook van ‘n reistog na Namibië wat hy in 1983 as boekeredakteur aangepak het. Hy het Immelman daar in ’n “somber kantoor in die Windhoekse poskantoor aangetref”.
“Die groot sand” is ’n spannende oorlewingsverhaal van ’n tweemanskap wat diamante onwettig gaan soek in die Sperr-gebied. Dis ’n “wrede, gevoellose wêreld van sand en son en dors. Baie het al die Sperr ingegaan. ’n Paar van hulle het uitgekom. Party skatryk; ander gebroke en waansinnig.” Dit word ’n spanningsverhaal deur die bedreiging van die natuur, maar ook deur wraak- en moordgedagtes by een van die stappers. Hy weet daar’s net genoeg water in die waterkantien vir één oor. Die verhaal het ‘n sterk dramatiese slot